9
1 Nanda waluwinyi jangkurr nangangi Kudkanyi, miku nangkiyi yangkalamba, nanda jangkurr yanybayi nanankanyi wankalanyi walkurrayngka jurjkanyi yalungi Jumukuyngka. Karuyi yalunya Jumuku jangkurranyi Kudwanyi. Nanda jangkurr yanybayi, yalu yabimbikanyi yaji nangangi Kudkanyi, yalu yabimbikanyi walkurra jurj barrinani nanda wardara. Nanda jangkurr yanybayi nanankanyi yuwanyi jurjkanyi, nanankanyi yajinyi jala marda yalimi yabimba nanaba jurjina. 2-3 Baki yabimba yali nanda yaji nangangi Kudkanyi. Yabimba yali nanda jurj barrinani wardara, ngala langandaba yali yaji barrinani blanki lukuluku barri langkiya, bayinga, karriya, baki kulaya. Marda yingka blanki yalu langandabayi burrandi, yabimbikanyi kujarra yaji kalawuyngkurru, yingka karriya, baki yingka bayinga. Nani barri yalu yabimbayi nanda jurj nangangi Kudkanyi. Yalili nijarrijba nanda yaji karriya kalawuyngkurru “Malaba Yaji Nangangi Kudkanyi.” Nani barri yalili nijarrijba nanda yaji karriya. Marda yalili yarrijba yaji kalawuyngkurru nanaba yajina karriya. Yarrijba yalili mirnbi nanaba. Karrinjarrijba yalili nanda mirnbi yundu malankarrina yajina. Barriwa. Baki yarrijba yalili darladarla nanaba yajina kalawuyngkurru yarriykanyi damba yundu darladarlana. Yalili wajba Kud nanankanyi dambanyi, bakili yalu yarrijba yundu nananyina darladarlana. Barriwa.
Ngala nanda yaji kalawuyngkurru bayinga barri, yalili nijarrijba nanda yaji “Kudanyu Malaba Yaji Nangangi Kudkanyi.” Nani barri yalili nijarrijba nanda yaji bayinga barri. 4 Marda yarrijba yalili yaji kalawuyngkurru nanaba yajina bayinga. Yarrijba yalili nanda yaji niji yalda nanaba kalawuyngkurru. Nayi barri yali yabimba nanda yalda. Wudumba yali kurnda, baki yabimba yali yaji barrinani darladarla. Makaba yali nanda kurnda dankurrdankurryudinyi malankarriyudinyi. Nani barri yali yabimba nanda yalda, baki yali yarrijba kalawuyngkurru bayinga yajina. Yalili yarrijba yukururu yundu nanaba darladarlana, bakili yalu bakarrijba yaji barrinani jirrki kalawuyngkurru nananyina yukururuna. Jalili yajba nanda jirrki, bakili banjawa kunyba kurdu. Barriwa barri. Baki yali yarrijba darladarla marda nanaba bayinga yajina. Nanda malaba darladarla nangangi Kudkanyi. Yalili nijarrijba nanda darladarla, “Darladarla Yarriykanyi Jangkurr Nangangi Kudkanyi, Miku Nangkiyi Yangkalamba.” Baki makaba yali nanda darladarla danbina dankurrdankurryudinyi malankarriyudinyi marda.
Marda murrku yaji nananyina malabana darladarlana. Kujarra dungala nanaba kalawuyngkurru barri. Wajbayi Musis yuwanyi Kudwanyi. Wajba nyuli Musis jirriyngkanyi yuwanyi 10kanyi, yalu ngayangayiykanyi nanankanyi yuwanyi. Yarrijbayi nanda 10 yuwa dungalana Kudwanyi. Kurrijba nyuli nanda dungala, baki yarrijba nyuli nanda jangkurr kujarranyina dungalana. Kilimbayi nanankujarra dungalawuya Musiswanyi. Yarrijba nyuli nanaba malabana darladarlana. Barriwa.
Marda yingka yaji nanaba kalawuyngkurru darladarlana, ridiridi barri. Nanda nangangi ridiridi Yarunkanyi, ngala nanda ridiridi nyulu wujurryudi. Nyulu yabimbayi nanda ridiridi jardiykanyi wujurr Kudwanyi. Nani barri nyuli milidimba yalunya Jumuku yajinyi Kudwanyi. Nani barri nyuli minimba yalunya nangangi Yarunkanyi, nyuli yarrijba Yarun walkurra mambuka jurjkanyi yalungi Kudwanyi. Nanda barri ridiridi nanaba kalawuyngkurru darladarlana. Barriwa.
Marda yingka yaji nanaba barri, lingkanyma jirdi mamanyi kalawuyngkurru. Jalili yalu jilalajba lukuluku mangkurruna yajina Jumuku, bakili wawajba yalunya mamanyi Kudwanyi. Nyulili wawajba yalunya mamanyi, niji mana. Kudiyanymuku nanamannga mama nananyina lingkanymana jala kalawuyngkurru darladarlana. Nani barri nanda murrku yaji kalawuyngkurru nananyina malabana darladarlana nangangi Kudkanyi. Barriwa.
5 Marda yundu nananyina darladarlana yingka barri yaji. Yabimba yali kujarra yaji barrinani Yanjilwuya, bulangi jalu, jabula baba. Yingka jungkuyi langkiya wilina baki yingka kulaya wilina. Marda marrimba bulangki jalu, yingka karriya baki yingka bayinga. Nani barri yali yabimba kujarra yaji barrinani Yanjilwuya, jali bula jungku nanaba yundu darladarlana yurrngumba barri. Barriwa.
Baki nanamukunyi Jumukunyi jayalu mankumankuwa Kud, baki jayalu mankumankuwa nanda yaji yundu darladarlana, nanda kudanyu malaba yaji nangangi Kudkanyi. Jayalu mankumankuwa Kud, nyulu jungkuka yalundu yurrngumba barri. Baki nanangini walkurrawanyi mambukawanyi jurjkanyi, janyulu bunyanyarrijba ngulya yundu nanaba malabana darladarlana. Nayi barri yalili yabimba yaji. Yalili kurdanba barnyi nangangi Kudkanyi, bakili nyulu kuyu nanda ngulya kalawuyngkurru jurjina, mambukawanyi jurjkanyi. Bakili nyulu bunyanyarrijba nanda ngulya yundu darladarlana. Jalili nyulu yabimba nanda yaji nani barri, baki mikuwali Kudwanyi mili mankuwa nanda balki yaji, jalili yalu yabimba Jumukunyi. Miku nyulili mili mankuwa nanda balki yaji yalungi. Barriwa. Ngala mili yaji nanaba nananyina jurjina Jumukuyngka, ngala miku ngayiyi karu narrinya mili nanankanyi yajinyi nanijba barri. Miku.
6 Nanamuku mambukamuku jurjkanyi nayinda barri yalungi yaji. Yalili ngankijba nanaba karriya yajina jurjina yurrngumba barri, wakinki nangangi Kudkanyi nanaba. Yingkana kambana baki yingkana kambana, yurrngumba yalili ngankijba nanaba yajina karriya, nananyina malabana yajina nangangi Kudkanyi. Ngala miku yaliyanyi ngankijba nanaba yajina bayinga barri. Miku yaliyanyi ngankijba nanaba kudanyu malabana yajina bayinga barri. Miku. 7 Ngala ngawamba nanda walkurra mambuka jurjkanyi, ngawamba nyuli ngankijba nanaba yajina bayinga nananyina kudanyu malabana yajina. Ngala miku nyuliyanyi ngankijba yurrngumba yingkana kambana baki yingkana kambana. Ngawamba nyuli ngankijba barndaykamba, ngala nangki bukamba janja. Ngala buyingka barri mikukiyanyi ngankijba. Ngala baku barri ngala nangki bukamba janja, baki mili nyuli ngankijba barndaykamba barri. Nani barri nyulili ngankijba nanda walkurra mambuka jurjkanyi bayinga yajina, ngawamba barndaykamba ngala nangki bukamba janja, baki mili barndaykamba ngala nangkaja bukamba janja baku barri. Nani barri nyulili yabimba yaji. Barriwa.
Jalili nyulu ngankijba, bakili nyulu kuyu ngulya nangandu. Kurdanba nyulili barnyi nangangi Kudkanyi. Karlba nyulili duka. Wudumba nyulili ngulya yukururuyudinyi, bakili nyulu kuyu nanda ngulya nangandu jalili nyulu ngankijba nanaba kudanyu malabana yajina bayinga barri. Bunyanyarrijba nyulili nanda ngulya yundu nananyina malabana darladarlana nanaba. Nani barri nyulili yabimba yaji, baki nanankardi barri miku nyuliyanyi mili mankuwa nangangi balki yaji Kudwanyi. Miku nyuliyanyi mili mankuwa nanda balki yaji jali yalu yabimba Jumukunyi. Barriwa.
8 Milidimba ngambalanya yajinyi Kunybawanyi Ngarnduwanyi Kudkanyi. Nyulu milidimbaka ngambalanya nanankanyi waluwiyngkanyi yuwanyi, yalu yabimbikanyi yaji yalunginyina jurjina. Ngawamba nanda walkurra mambuka jurjkanyi, ngawamba nyuli ngankijba nanaba kudanyu malabana yajina bayinga barri. Miku yalili ngankijba yingkamuku. Miku. Baki nanda barrinani miku yaliyi jilajba nangandurri Kudyurri. Miku. Jalimi yuwajiwa nanda waluwinyi yuwa jungku nanijba barri, jalimi marda ngambalimi marda durrijba nanda waluwinyi yuwa, baki miku ngambalimi jilajba nangandurri Kudyurri. Ngala miku ngambalimi durrijba nanda waluwinyi yuwa. Bukamba nanda yuwa ngambalangi barri. 9 Nani barri milidimbaka ngambalanya Kunybawanyi Ngarnduwanyi Kudkanyi nanankanyi yajinyi jalili yalu yabimba yalunginyina jurjina. Baki ngambala jingkijbangka marda, jalili yalu wajba Kud barnyinyi, jalili nanangini walkurrawanyi mambukawanyi jurjkanyi, nyulu bunyanyarrijba nanda ngulya darladarlana nangangi Kudkanyi, baki yuwajiwa jingkijbayi yalunya Kudwanyi. Nyulu jingkijbayi yalunya, miku yaliyi jungku yurlurrmba nangangi Kudkanyi. Mikuwali nanangini barnyiwanyi, baki mikuwali nanangini ngulyawanyi yabimba yalunya, yalu jungunkanyi yurlurrmba nangangi Kudkanyi. Miku. Barriwa.
10 Wajbayi Musis yuwanyi Kudwanyi. Nanda yuwa yanybaka, nangka wakardaykanyi mankanyi. Marda yanybaka, miku yaliyi jarrba yingka barnyi, ngala yuku yalu jarrba yingka barnyi. Jaliyi yalu jungku kunyba nananyina yuwana, baki jayalu likalika mankanyi, jayalu jungku ngiruka mankanyi. Ngala yuwajiwa jayalu balki kurdulu nangangi Kudkanyi. Waluka barri wajbayi yalunya nanankanyi yuwanyi Kudwanyi. Jayalu ngayangayijba nanankanyi yuwanyi ngawamba nanankurri jalija wajba yalunya buyingkiyngkanyi yuwanyi Kudwanyi. Manjijbayi Jisus Krayis Kudwanyi, baki nyuli wajba ngambalanya nanankanyi buyingkiyngkanyi yuwanyi Jisus Krayiswanyi.
11 Badajbayi Jisus Krayis wayka jambarri. Nyuli wajba ngambalanya nanankanyi buyingkiyngkanyi yuwanyi. Baku barri nyuli kirrijba kingkarri, baki nanijba barri nyulu jungkuka kingkarri nangandu Kudnyina. Nyulu walkurra mambuka jurjkanyi ngambalangi nanijba barri. Nyulu wakingka nangangi Kudkanyi. Ngala miku nyulimi jungku nayiba wayka jambana. Miku nyulimi waki jurjina, jali yalu yabimba nganinyimukunyi. Miku. Ngala nyulu wakingka kingkarri lalijina nangandu Kudnyina. Nyulu mili jirrinyi walkurra mambuka yalungi mambukamukuyngka jurjkanyi, jala yalu jungku wayka jambana. Nyuli mili jirrinyi yalungi barri. Nyulu yabimbaka mili ngiruka yaji yalungi barri.
12 Janyba nangki Jisus Krayis kurndana ngambalangi. Ngarrkadaba yali mankanyi wilina. Baki jurrwayi ngulya nanganbunanyi mawarlnanyi wilina ngala nyuli langa kingkarri kurndana. Baku barri jali nyulu mili wankijba, baki kirrijba nyuli kingkarri nangandurri Kudyurri. Nanda barrinani nyuli ngankijba kalawuyngkurru nanaba walkurranyina jurjina, barrinani nyuli ngankijba kalawuyngkurru nanaba kudanyu malabana yajina bayinga barri. Ngala miku nyuliyanyi kuyu ngulya barnyinyi nangandu. Miku nyuliyanyi bunyanyarrijba ngulya barnyinyi yundu nananyina malabana darladarlana. Miku. Ngala jurrwayi nanganginmirra ngulya, baki nanda barrinani bunyanyarrijba nangangi ngulya nananyina darladarlana Jisus Krayiswanyi. Baki nanankardi barri ngambala jala kuyu nangangi jangkurr, jangambala jungku mili wanka nangandu barri. Janyulu marrimba ngambalanya mardarda yurrngumba barri.
13 Nanda wankalanyi yuwa jali wajba Musis Kudwanyi, nanda yuwa yanybayi nayi barri. Jali yalu yabimba balki yaji nangangi Kudkanyi, jali yalu jungku balki nangangi, jali yalu miku ngayangayijba nanganginkanyi yuwanyi, baki marda yalimi yabimba nayinda yaji nangangi Kudkanyi. Marda yalimi kuyu yaji walkurrayngkurri jurjyurri. Marda yalimi kuyu yiningki buluki, yiningki yukularri. Jayalu wajba nanda mambuka jurjkanyi nanankanyi yajinyi, baki nanangini mambukawanyi jurjkanyi, janyulu karlba nangangi duka. Janyulu wudumba ngulya, baki janyulu bunyanyarrijba nanda ngulya yundu yalundu barri, jali yalu kuyu yaji nangandurri. Barriwa. Baki nanangini mambukawanyi jurjkanyi janyulu wudumba bulungu buluki, baki janyulu dikarrijba nanda barnyi janguna. Baku barri janyulu wudumba julurr nanankanyi barnyinyi. Janyulu wudumba, baki janyulu bunyanyarrijba nanda julurr yalundu barri, jala yalu yabimba balki yaji nangangi Kudkanyi. Nani barri nanda yuwa yanybayi, yalu yabimbikanyi yaji, baki jayalu jungku barrinani likalika nangangi Kudkanyi.
14 Ngala yabimbayi mili jirrinyi yaji ngambalangi Jisus Krayiswanyi. Nyuli yabimba mili jirrinyi yaji ngambalangi. Jungku nyuli kunyba nangangi Kudkanyi yurrngumba barri. Miku nyuliyanyi yabimba balki yaji. Miku yingamali balki yaji nyuli yabimba. Ngala wajba nangki Jisus Krayis nangandurri Kudyurri. Janyba nangki ngamanginkanyi balkinyi yajinyi. Nani barri nyulu likalikambaka ngambalanya kurdulu jala ngambala kuyu nangangi jangkurr. Nanamuku buluki baki yukularri jalili yalu kurdanba nangangi Kudkanyi, miku yalungkiyanyi wajba nangandurri Kudyurri. Ngala nangka wajbayi Jisus Krayis nangandurri. Nanda barrinani wajbayi Kud nanganginkanyi mankankanyi nanganginyi ngarnduwanyi Jisus Krayiskanyi. Wajbayi Kud nanganginkanyi mankankanyi nanganginyi ngarnduwanyi bukambijuyngka ngamanginkanyi balkinyi yajinyi. Miku nangkiyanyi janyba nangangi ngarndu, jungkuyi wanka yurrngumba barri. Nanankardi barri jali nangka janyba Jisus Krayis kurndana, baki nangki janyba bukambijuyngka yalungi. Janyba nangki bukambijuyngka yalunginkanyi balkinyi yajinyi. Nanankardi barri ngambala mirnarrijba muwa nangangi Jisus Krayiskanyi, ngamanginkanyi walkurrayngka mambukanyi jurjkanyi. Ngambala mirnarrijba muwa nangangi, jingkijbangangi ngambala Kud, janyulu manjamanjamba ngambalangi balki yaji. Miku ngambalimi durrijba nanda wankalanyi yuwa wakardaykanyi ngambalaka, marda waykanyi Kud barnyinyi. Miku ngambalimi durrijba nanda wankalanyi yuwa, jingkijbangangi ngambala Jisus Krayis, nangki janyba ngambalanginkanyi balkinyi yajinyi. Barriwa.
15 Yanybayi Kud buyingkinyi jangkurr, miku nangkiyi yangkalamba barri. Yanyba nyuli nanda buyingkinyi jangkurr, janyulu marrimba ngambalanya mardarda Kudwanyi. Janyulu marrimba ngambalanya mardarda yurrngumba barri, janybangangi nangki Jisus Krayis ngamanginkanyi balkinyi yajinyi. Yanybayi Kud nanda buyingkinyi jangkurr ngambalangi, baki yalungi marda, nanamukuyngka jalili yalu jungku juju wabula. Yali jungku wanka waluwa nanankanyi buyingkiyngkanyi jangkurranyi Kudkanyi. Baki kujanya yalungi nanda nangangi waluwinyi jangkurr. Ngala yanybayi Kud nayinda buyingkinyi jangkurr yalungi marda. Yalunya marda marrimbaja mardarda. Baki nayinda buyingkinyi jangkurr duja ngambalangi nanijba marda, janybangangi nangki Jisus Krayis ngambalangi marda. Barriwa.
16-17 Manku narri nayinda jangkurr. Yarrijbayi jangkurr najana malbuwanyi. Nanda jangkurr yanybayi, jalija nangka janyba nanda malbu, baki yingkawanyi jali nangangi niji nananyina najana, janyulu nyulu wudumba nanda yaji malbunyi. Baki jali nangka janyba nanda malbu, baki nanganginyi mungkijimukunyi yali wajba nanda yingka nanganginkanyi yajinyi barrinani yanybayi jangkurr. Ngala miku yaliyanyi wajba yajinyi, jali yuwajiwa wanka nanda malbu. Yanybayi nanda jangkurr najana, janyulu wudumba nanda yaji, ngawamba jali nangka janyba nanda malbu. Barriwa. 18-19 Baki nani barri marda, nanda waluwinyi yuwa nangangi Kudkanyi miku nangkiyi yangkalamba. Wajbayi Musis nanankanyi waluwiyngkanyi yuwanyi Kudwanyi. Nanangini yuwawanyi karuyi yalunya yanka marda yalimi jungku yurlurrmba nangangi Kudkanyi. Wajbayi Musis nanankanyi waluwiyngkanyi yuwanyi Kudwanyi, baki karuyi bukambiju Jumuku nanankanyi yuwanyi Musiswanyi. Nyuli karu yalunya nanankanyi yuwanyi, ngala yali karrinja walu nangandu. Yali manku nanda yuwa, baki yali yanyba, jayalu durrijba nanda yuwa nangangi Kudkanyi, jayalu ngayangayijba nanankanyi yuwanyi, jayalu jungku kunyba nanankanyi yuwanyi. Nani barri yali yanyba bukambiju Jumuku, jayalu kuyu nanda waluwinyi yuwa nangangi Kudkanyi. Yarrijbayi bukamba nanda yuwa najana Musiswanyi, baki jirrinyba nyuli kudiyanymuku yalu kurdanbikanyi buluki marda yukularri, yalu karlkanyi duka. Wudumbayi nanda ngulya Musiswanyi. Bunyarrijba nyuli wabuda ngulyana, baki jidimba nyuli. Wudumba nyuli wanjirr, baki kijijba nyuli nanda wanjirr nganmarranjudinyi nyungkayudinyi jibkanyi. Yawumba nyuli wanjirr ngulyana baki bunyanyarrijba nyuli ngulya nananyina najana jangkurryudinyina. Baki bunyanyarrijba nyuli ngulya yalundu marda, bukambijunyina Jumukunyina. 20 Baki yanybayi Musis yalungi, “Najba narri nayinda ngulya. Karuyi ngana Kudwanyi, ngayu bunyanyarriykanyi nayinda ngulya narrindu nani barri. Baki nani barri jingkijbangka narrinya Kudwanyi. Nyulu jingkijba narrinya, narri kuyungka nayinda nangangi jangkurr, miku nangkiyi yangkalamba. Narri kuyungka nayinda jangkurr, jala jirrinyba narrinya ngayangayiykanyi Kudkanyi.” Barriwa.
21 Jabarri bunyanyarrijbayi ngulya yingkana yajina marda Musiswanyi. Bunyanyarrijba nyuli ngulya nananyina jurjina barrinani wardara. Baki bukambijunyina yajina kalawuyngkurru jurjina nyuli bunyanyarrijba ngulya nananyina yajina marda. 22 Nanda yuwa nangangi Kudkanyi yanybaka yalungi mambukamukuyngka jurjkanyi. Nanda yuwa yanybaka yalungi, marda yalimi bunyanyarrijba ngulya yalundu Jumukunyina baki nananyina jurjina, baki yajina kalawuyngkurru. Marda yalimi bunyanyarrijba ngulya yalundu, baki jayalu barrinani likalika nangangi Kudkanyi. Nani barri marda yalimi yabimba yaji, minimbiji yalungka yalu ngayangayijbangka nanganginkanyi yuwanyi Jumuku. Baki jali yingka jungku balki nangangi Kudkanyi, baki mamanumbayi nangangi balki yaji Kudwanyi, ngawamba jali nyulu kuyu barnyi nangandurri Kudyurri. Karlbayi duka yingkawanyi, kurdanbayi, baki jurrwayi ngulya. Mamanumbayi nangangi balki yaji Kudwanyi, ngawamba jali nyulu yabimba yaji nani barri. Barriwa.
23-26 Nani barri yalili bunyanyarrijba nanda ngulya nanganginyina yajina Kudkanyi, baki nani barri yalili jungku barrinani likalika nangangi Kudkanyi. Nanda walkurra jurj, baki nanda yaji kalawuyngkurru, nanda malaba yaji nangangi Kudkanyi, ngala nanda dujanya malaba yaji nangangi Kudkanyi, nanda dujanya malaba yaji nangangi kingkarri barri nangandu lalijina. Ngala janyba nangki Jisus Krayis ngambalangi. Janyba nangki ngamanginkanyi balkinyi yajinyi. Baki nanankardi barri jaliyi ngambala kuyu nangangi jangkurr, baki janyulu likalikamba ngambalanya kurdulu Kudwanyi. Jangambala jungku likalika kurdulu nangangi, baki jangambala jungku kingkarri nangandu yurrngumba barri. Barriwa.
Nanda walkurra mambuka yalunginkanyi jurjkanyi Jumukuyngka, nyulili ngankijba kalawuyngkurru nanaba kudanyu malabana yajina jurjkanyi. Ngala miku nyuliyanyi ngankijba kudanyu malabana yajina jurjkanyi yurrngumba barri. Ngawamba barndaykamba ngala nangki bukamba janja, baki mili barndaykamba juju baku barri ngala nangki bukamba janja. Mikukiyanyi munyajba mambuka ngankiykurri yurrngumba Kudwanyi. Jalili ngankijba nanda walkurra mambuka jurjkanyi, bakili nyulu kuyu ngulya bulukinyi nangandu. Nyulili wajba Kud nanankanyi ngulyanyi, minimbiji Kud, nyulu nginduyi muwa nanganginkanyi balkinyi yajinyi, baki yalu Jumuku, yalu nginduyi muwa yalunginkanyi balkinyi yajinyi. Ngala Jisus Krayis barri, miku nyuliyanyi ngankijba nananyina kudanyu malabana yajina nayiba wayka jambana. Miku nyuliyanyi ngankijba kudanyu malabana yajina jali yabimba nganinyiwanyi. Nanda dujanya kudanyu malaba yaji kingkarri barri nangandu Kudnyina. Ngankijbayi Jisus Krayis nananyina dujanya kudanyu malabana yajina, jali nyulu kirrijba kingkarri nangandurri Kudyurri. Baki nyulu yanybaka nangangi Kudkanyi ngambalangi barri. Nyulu ngajakangka Kud, nyulu manjamanjambiji ngambalangi balki yaji. Barriwa.
Jali ngankijba Jisus Krayis nanaba kingkarri, baki nanda barrinani wajba nangki mankanyi nangandurri Kudyurri. Ngala miku nangkiyanyi wajba mankanyi yurrngumba barri mili baki mili, baki mili. Ngawamba barndaykamba nangki wajba mankanyi nangandurri Kudyurri. Jalimi nangka wajba mankanyi nangandurri, mili baki mili baki mili, baki yalimi yabimba kiji nangangi yurrngumba, mili baki mili baki mili, yalimi linjumba mankanyi, yalimi kurdanba mankanyi mili baki mili baki mili. Ngala miku barri, miku. Ngawamba barndaykamba nangki wajba mankanyi nangandurri Kudyurri. Barndaykamba nangki wajba mankanyi nangandurri Kudyurri bukambijuyngka yalunginkanyi balkinyi yajinyi. Nanamukuyngka jali yalu jungku wankalana baki wabula barri, nanamukuyngka jala yalu jungku nanijba barri, baki nanamukuyngka jalija yalu jungku baku barri, barndaykamba nangki wajba mankanyi nangandurri Kudyurri yalunginkanyi balkinyi yajinyi. Barriwa.
27 Bukambiju ngambala wandijiyana, jangambalaka janyba barndaykamba barri. Jangambalaka janyba, baki janyulu karrinjarrijba ngambalanya walu nangandu Kudwanyi. Baki janyulu yanyba nanankanyi yajinyi jali ngambala yabimba wabula barri. Baki janyulu yanyba manjiykanyi ngambalanya, kudiya kingkarri nangandurri, baki kudiya wayka jangurri. Yi. Jangambalaka janyba barndaykamba barri. 28 Baki nani barri nangki janyba Jisus Krayis barndaykamba barri. Wajba nangki mankanyi nangandurri Kudyurri ngamanginkanyi balkinyi yajinyi, bukambijuyngka barri. Yabimbaka ngambala kaja balki yaji, baki nanankardi barri marda ngambalakimi janyba. Ngala miku barri. Janyba nangki Jisus Krayis ngambalanyi barri. Ngala baku barri janyulu mili wijba Jisus Krayis wayka jambarri. Janyulu mili wijba, ngala miku yaliyi mili kurdanba. Miku. Ngala janyulu mili wijba, marrimbiji ngambalanya mardarda barri. Ngambalanya jala nanganginmirra bababanyamba nyulu, ngambalanya jala ngambala yukumbaka nangangi, janyulu marrimba ngambalanya mardarda, jalija nyulu wijba kingkarrinya. Barriwa.